Helle Reedtz-Thott

Helle Reedtz-Thott (med det oprindelige efternavn Zøfting) (født d. 9. august 1974 i København) er en dansk advokat og baronesse.

Uddannelse og tidligt virke 
Helle Zøfting blev matematisk student ved Lyngby Gymnasium og blev i 2000 cand.jur. ved Københavns Universitet. Hun har været på studieophold i USA. I studietiden havde Helle Zøfting job hos advokatfirmaet O. Bondo Svane; Helle Zøfting har været advokatfuldmægtig hos advokatfirmaet Plesner, hvorfra hun også blev uddannet advokat med speciale indenfor corporate finance.

Ægtestand 
Helle Zøfting blev i 2002 gift med baron Otto Reedtz-Thott, som bl.a. ejer Gavnø Gods. Ved sit ægteskab opnåede hun efternavnet Reedtz-Thott og titlerne baronesse og hofjægermesterinde. Ægteparret Helle og Otto Reedtz-Thott har tre børn.

Gavnø Fonden 
Helle Reedtz-Thott er direktør for Gavnø Fonden, som hendes svigerfar, baron Axel Reedtz-Thott (godsejer og diplomat) stiftede i 1961. I henhold til den selvejende institutions fundats fra 1961 er det fondens formål at eje og bevare Gavnø Slot og park samt de historiske samlinger længst muligt som et kulturhistorisk vidnesbyrd om perioden fra klostertiden til lensafløsningen, hvor Gavnøs besiddere - slægterne Lindenov, Trolle, Thott og Reedtz-Thott - spillede en betydelig rolle som samlere og bevarer af kulturhistoriske og nationale værdier.

Helle Reedtz-Thott arbejder på at sikre bedre muligheder for turisme i Danmark. Hun er udpeget bestyrelsesformand for styregruppen for en fælles udviklingsplan for turismen på Sjælland og Øerne, som regeringen nedsatte i 2018 Hun er medlem af bestyrelsen i Dansk Kyst og Naturturisme og medlem af bestyrelsen i organisationen Visit Sydsjælland-Møn på Sydsjælland, som hun gennem flere år har virket aktivt for.

Helle Reedtz-Thott har styrket turismen på Gavnø ved en række initiativer: Gavnø Slotsbryggeri, som blev etableret i 2008, der er Danmarks eneste, har til huse i en af baroniets bygninger. Jul på Gavnø, som er Danmarks største julemarked blev stiftet i 2007. I 2008 og i 2014 var Helle Reedtz-Thott idékvinden bag en ny pink tulipan, der er opkaldt efter H.K.H. Kronprinsesse Mary, og en ny hvid tulipan, der er opkaldt efter H.K.H. Prinsesse Marie, som henholdsvis Kronprinsessen og Prinsessen selv navngav i Gavnø Slotspark. Helle Reedtz-Thott var i 2012-2014 initiativtager til at lade det Kongelige Teaters Verdensballet optræde på Gavnø.

Tillidserhverv 
Medlem af bestyrelsen for Gavnø Fonden og Ejendomsaktieselskabet Component-Byg fra 2004, for bestyrelsen VisitSydsjælland-Møn fra 2015, for Gartneri-, Land- og Skovbrugets Arbejdsgiver fra 2015-2017, for Den Erhvervsdrivende Fond Dansk Kyst- og Naturturisme, for GLS-A Ejendomme.
Næstformand for bestyrelsen for HK Kompetencefonden og næstformand for 3F Kompetencefonden fra 2017.
Bestyrelsesformand for Gartneri-, Land- og Skovbrugets Arbejdsgivere fra 2017.
Bestyrelsesformand for Styregruppen for Udviklingsplan for turisme på Sjælland og øerne fra 2018.

Medvirken i fjernsyn 
I 2017 sendte TV 2-serien 'En stor dag på godset', hvori Reedtz-Thott medvirkede i et afsnit.

Kontroverser 
 2012: Næstveds borgermester, Carsten Rasmussen (S), krævede, at Reedtz-Thott skulle undersøges for socialt bedrageri; pga. hendes adresseændring.

 2012: Der opstod en tvist mellem Gavnø Slotsbryggeri og Bryggeriet Føniks.

 2015: Reedtz-Thott kritiserede Næstved Kommunes udlægning af sagen om den nyindviede ridesti Husar-stien.

Trivia 
Helle Reedtz-Thott er en af Kronprinsesse Marys nære veninder, Helle Reedtz-Thott stod i 2011 fadder til H.K.H. Prins Vincent.
Også tidligere baronesse Caroline Fleming hører til Reedtz-Thotts venindekreds.

Referencer 

Jurister fra Danmark
Baronesser fra Danmark
Helle
Personer i Kraks Blå Bog